[pic] | COMISIA COMUNITĂȚILOR EUROPENE |

Bruxelles, 9.10.2009

COM(2009)539 final

2009/0152 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1234/2007 al Consiliului de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)

EXPUNERE DE MOTIVE

Articolele 65 - 84 din Regulamentul (CE) nr. 1234/2007 (Regulamentul unic OCP) stabilesc dispoziții privind gestionarea sistemului de cote în sectorul produselor lactate.

În special, se prevede că statele membre pot să instituie o rezervă națională ca parte a cotei naționale proprii, în vederea alocării de cote individuale suplimentare unor grupuri prioritare de producători de lapte, stabilite de către statul membru în cauză. Taxa pe excedent este aplicabilă doar laptelui comercializat peste cota națională stabilită, inclusiv rezerva națională. În cazul în care se constată că trebuie percepută o taxa pe excedent, acesta este alocată producătorilor care și-au depășit cotele individuale.

În cadrul regimului contingentar, statele membre au posibilitatea de a încuraja procesul de restructurare din sector, prin intermediul schemei de răscumpărare a cotelor [articolul 75 alineatul (1) litera (a) din Regulamentul unic OCP], conform căreia cotele achiziționate sunt ulterior afectate rezervei naționale. Pentru a sprijini statele membre în finanțarea procesului de restructurare, se propune neutralizarea temporară a cotelor răscumpărate în temeiul articolului menționat mai sus, pentru calcularea excedentului național.

În consecință, taxa pe excedent este percepută pentru laptele comercializat peste cota națională stabilită, din care se scad cantitățile răscumpărate. Taxa suplimentară astfel generată este reținută de către statele membre, pentru finanțarea procesului de restructurare a sectorului.

Pe parcursul discuției care a avut loc în cadrul reuniunii Consiliului din 7 septembrie 2009 privind Comunicarea Comisiei către Consiliu asupra situației pieței produselor lactate în anul 2009 [COM(2009) 385], statele membre au solicitat Comisiei să adapteze instrumentele pieței sau să creeze noi instrumente pentru a putea reacționa în mod eficient, rapid și flexibil la instabilitatea tot mai crescută a prețurilor.

Se propune, prin urmare, extinderea domeniului de aplicare a articolului 186 din Regulamentul unic OCP, pentru a permite Comisiei să ia măsuri și în ceea ce privește sectorul produselor lactate, în cazul apariției unor perturbări ale pieței, care determină creșteri sau scăderi semnificative ale prețurilor pieței interne.

2009/0152 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 1234/2007 al Consiliului de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37,

având în vedere propunerea Comisiei[1],

având în vedere avizul Parlamentului European[2],

întrucât:

1. Pentru restructurarea producției de lapte în Comunitate, articolul 75 alineatul (1) litera (a) din Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)[3] oferă statelor membre posibilitatea de a acorda compensații producătorilor care se angajează să abandoneze definitiv o parte sau totalitatea producției lor de lapte și să alimenteze rezerva națională cu cotele individuale astfel eliberate.

2. Pentru a stimula în continuare restructurarea necesară, taxa pe excedent plătibilă de către producătorii de lapte în temeiul articolului 78 alineatul (1) al Regulamentului (CE) nr. 1234/2007 trebuie calculată pe baza cotei naționale, din care se scad cotele individuale răscumpărate conform articolului 75 alineatul (1) litera (a), cu condiția ca respectivele cote eliberate să rămână în rezerva națională, în anul de cotă respectiv.

3. Având în vedere necesitatea de a consolida instrumentele financiare pentru a continua restructurarea sectorului, statele membre trebuie autorizate să folosească fondurile suplimentare, obținute pe baza noii metode de calcul, cu același scop de restructurare.

4. Această metodă de calcul trebuie să fie aplicată temporar, în perioadele de douăsprezece luni care încep la 1 aprilie 2009 și la 1 aprilie 2010 și numai în ceea ce privește livrările de lapte, pentru limitarea măsurii la strictul necesar.

5. Articolul 186 din Regulamentul (CE) nr. 1234/2007 prevede că, în cazul perturbărilor pe piața anumitor produse agricole, Comisia poate lua măsuri, atunci când prețurile pieței interne înregistrează creșteri sau scăderi semnificative. Cu toate acestea, laptele și produsele lactate nu sunt reglementate de articolul respectiv.

6. Având în vedere dificultățile semnificative și instabilitatea tot mai crescută a prețurilor pe piața produselor lactate, se impune extinderea domeniului de aplicare a articolului 186 al Regulamentul unic OCP la lapte și produse lactate, permițând astfel Comisiei să reacționeze la perturbările pieței într-o manieră rapidă și flexibilă.

7. Prin urmare, Regulamentul (CE) nr. 1234/2007 trebuie modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 1234/2007 se modifică după cum urmează:

(1) Articolul 78 se modifică după cum urmează:

(a) Se introduce alineatul (1a), cu următorul text:

„1a. Prin derogare de la primul paragraf al alineatului (1), pentru perioadele de douăsprezece luni care încep la 1 aprilie 2009 și la 1 aprilie 2010 și în ceea ce privește livrările, se percepe o taxă pe excedent aplicată laptelui comercializat peste cota națională stabilită în temeiul subsecțiunii II și din care se scad cotele individuale pentru livrări care au alimentat rezerva națională, în conformitate cu articolul 75 alineatul (1) litera (a), începând de la zz/ll/aa (dată care urmează a fi completată de către OPOCE, corespunzând datei intrării în vigoare, în conformitate cu articolul 2) și menținute în rezerva națională până la data de 31 martie din perioada de douăsprezece luni în cauză.”

(b) Se introduce alineatul (2a), cu următorul text:

„2a. Diferența dintre valoarea taxei pe excedent care rezultă din aplicarea alineatului (1a) și cea care rezultă din aplicarea primului paragraf al alineatului (1) se utilizează de către statul membru pentru finanțarea măsurilor de restructurare a sectorului produselor lactate.”

(2) La articolul 79 se adaugă următorul alineat:

„Pentru perioadele de douăsprezece luni care încep la 1 aprilie 2009 și la 1 aprilie 2010 și în ceea ce privește livrările, taxa pe excedent este alocată în întregime, în conformitate cu articolele 80 și 83, producătorilor care au contribuit la depășirea cotei naționale, astfel cum a fost stabilită prin aplicarea articolului 78 alineatul (1a).”

(3) La articolul 186, litera (a) se înlocuiește cu următorul text:

„(a) în privința produselor din sectoarele zahărului, hameiului, cărnii de vită și mânzat, laptelui și produselor lactate, cărnii de oaie și de capră, în cazul în care prețul unuia dintre aceste produse pe piața comunitară crește sau scade în mod semnificativ;”.

Articolul 2

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

FIȘĂ FINANCIARĂ | Fichefin/09/281327rev1 (MS/tm) 6.142.2009.1 |

DATA: 24.09.2009… |

1. | LINIA BUGETARĂ: PPB (proiect preliminar de buget) 2010 05 02 12 67 03 | CREDITE: 619 milioane € p.m. |

2. | TITLU: Regulament al Consiliului de modificare a Regulamentului (CE) nr. 1234/2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) |

3. | TEMEIUL JURIDIC: Articolul 37 din Tratat |

4. | OBIECTIVE: - Să ofere statelor membre posibilitatea de a acorda compensații producătorilor care se angajează să abandoneze definitiv o parte sau totalitatea producției lor de lapte și să alimenteze rezerva națională cu cotele individuale astfel eliberate, în decursul unei perioade de douăsprezece luni care începe la 1 aprilie 2009 și 1 aprilie 2010. - Să extindă domeniul de aplicare a articolului 186 la piața laptelui și a produselor lactate, permițând astfel Comisiei să reacționeze la perturbările pieței într-o manieră rapidă și flexibilă. |

5. | IMPLICAȚII FINANCIARE | PERIOADĂ DE 12 LUNI (milioane EUR) | EXERCIȚIUL FINANCIAR ÎN CURS 2009 (milioane EUR) | EXERCIȚIUL FINANCIAR URMĂTOR 2010 (milioane EUR) |

5.0 | CHELTUIELI - DIN BUGETUL CE (RESTITUIRI/INTERVENȚII) - DIN BUGETELE NAȚIONALE - DIN ALTE SECTOARE | p.m. | p.m. |

5.1 | VENITURI - RESURSE PROPRII ALE CE (TAXE/TAXE VAMALE) - LA NIVEL NAȚIONAL | - | - |

2011 | 2012 | 2013 | 2014 |

5.0.1 | CHELTUIELI ESTIMATE | p.m. | p.m. | p.m. | p.m. |

5.1.1 | VENITURI ESTIMATE | - | - | - | - |

5.2 | METODĂ DE CALCUL: |

6.0 | POATE FI FINANȚAT PROIECTUL DIN CREDITE ÎNSCRISE LA CAPITOLUL CORESPUNZĂTOR DIN BUGETUL ACTUAL? | DA NU |

6.1 | POATE FI FINANȚAT PROIECTUL PRIN TRANSFER ÎNTRE CAPITOLELE BUGETULUI ACTUAL? | DA NU |

6.2 | VA FI NECESAR UN BUGET SUPLIMENTAR? | DA NU |

6.3 | VOR TREBUI INCLUSE CREDITELE ÎN BUGETELE VIITOARE? | DA NU |

OBSERVAȚII: Extinderea articolului 186 pentru a include laptele și produsele lactate nu va conduce, ca atare, la o modificare a nevoilor bugetare. Orice propunere legislativă bazată pe modificarea propusă va face obiectul procedurilor bugetare obișnuite. Propunerea de a exclude cota răscumpărată, introdusă în rezerva națională prin calcularea taxei suplimentare, va avea două efecte. În primul rând, ar putea cauza o ușoară mărire a taxei suplimentare în statul membru în cauză. Această sumă adițională a taxei suplimentare va rămâne în statul membru, pentru a nu exista schimbări în ceea ce privește taxa suplimentară prevăzută, vărsată la bugetul UE cu titlul de venituri alocate. Cu toate acestea, trebuie subliniat că în urma „bilanțului de sănătate” a PAC nu se prevede colectarea niciunei taxe suplimentare, începând cu exercițiul financiar 2011. (Documentul de lucru al Comisiei DS 1245/08, datat 12 decembrie 2008) În al doilea rând, răscumpărarea cotelor ar trebui să reducă oferta de lapte, reducând prin urmare producția excedentară care are nevoie de sprijin și să conducă la o reducere a nevoilor bugetare. Această reducere va depinde de situația pieței la momentul respectiv și nu este cuantificabilă în prezent. |

[1] JO C …, …, p. ….

[2] JO C …, …, p. ….

[3] JO L 299, 16.11.2007, p. 1.